El Pla de salut de Catalunya 2016-2020 incorpora la línia estratègica salut digital, que es podria definir com la millora i la transformació del sistema de salut i l'organització sanitària mitjançant la introducció intensiva de noves tecnologies.
Plenament conscients d'aquesta necessitat, al SEM desenvolupem diferents projectes innovadors, d'acord amb les línies estratègiques definides i amb un triple objectiu: millorar la comunicació entres les persones (per exemple, dels professionals de les ambulàncies amb els dels centres sanitaris), amb els objectes (com ara, de les ambulàncies amb els semàfors i els vehicles del voltant) i també amb el sistema de salut (treballant cada cop més en xarxa per augmentar la qualitat assistencial que donem als pacients).
La informació sobre aquests projectes s'actualitza anualment o en el moment en el que s'assoleix una fita rellevant.
L'ambulància connectada amb 5G és un vehicle dotat de multitecnologia i serveis de comunicació avançats que permet rebre suport especialitzat remot en temps real i amb vídeo d'alta definició durant l'atenció al pacient dins el vehicle.
L'ambulància incorpora quatre càmeres:
La connexió a una xarxa de telefonia de cinquena generació aporta major velocitat de transmissió de dades, més fiabilitat, un retard mínim i una connectivitat massiva de dispositius IoT (Internet de les Coses), és a dir, la capacitat d'establir comunicació amb múltiples sensors, actuadors i dispositius intel·ligents existents al territori, a l'entorn i a l'ambulància.
Properament es farà una prova pilot amb tres ambulàncies.
S'estan desenvolupant dos projectes destinats a facilitar i agilitzar la mobilitat de les ambulàncies:
L'Estació Clínica d'Emergències (ECE) és un programari incorporat en tauletes tàctils, amb les quals s'omple el full assistencial en format electrònic; és a dir, s'hi especifica què li passa al pacient, quines són les seves constants vitals, quines lesions ha sofert, quina medicació se li ha administrat, etc.
En els casos de pacients crítics o de codis d'emergència (ictus o infart), els professionals del SEM poden enviar l'informe telemàticament a l'hospital de destí, abans que hi arribi l'ambulància.
Aquesta comunicació de dades clíniques és especialment útil quan el temps de trasllat és llarg, ja que permet que els metges i infermers de l'hospital tinguin coneixement de les condicions en què es troba el pacient que és a punt d'arribar, i puguin accedir a la seva història clínica i començar a treballar el cas.
La incorporació d'aquest nou programari no només permet digitalitzar l'informe assistencial i evitar el paper, sinó que reverteix en una millora en la seguretat del pacient; la informació que conté l'informe és més detallada i completa, ja que l'ECE incorpora alertes per als infermers o metges del SEM, amb indicacions per a l'exploració del pacient, segons les constants que presenta, i en algunes patologies definides.
Així mateix, l'ECE connecta amb la Història clínica compartida de Catalunya (HC3), des d'una doble vessant: els professionals d'emergències mèdiques poden accedir a les dades de salut dels pacients que atenen mentre dura l'acte assistencial i, al mateix temps, les dades de l'informe que elaboren hi queden registrades.
D'aquesta manera, l'informe del SEM el poden consultar en tot moment tant els professionals del sistema sanitari públic (equips d'atenció primària, xarxa hospitalària, 061 CatSalut Respon) com els pacients, a través de l'espai digital de consulta, personal i intransferible La Meva Salut.
En properes versions, es preveu ampliar les funcionalitats de l'ECE, de manera que en el futur esdevingui una eina de gestió integral de l'emergència.
L'Escala RACE (Rapid Arterial oCclusion Evaluation) és una eina de valoració de la gravetat dels malalts amb sospita d'ictus, que el Servei de Neurologia de l'Hospital Germans Trias i Pujol i el SEM van desenvolupar conjuntament.
La fan servir els tècnics d'emergències (TES) en l'atenció prehospitalària per identificar els pacients amb diagnòstic d'ictus agut i avaluar-ne la gravetat dels símptomes.
La informació clínica que aporta aquesta escala és de gran utilitat per al centre receptor del Codi Ictus, ja que permet conèixer amb més exactitud la situació del pacient i preparar les mesures diagnòstiques i terapèutiques adequades.
Des del 2014 el percentatge de malalts a qui s'ha valorat amb l'Escala RACE ha anat augmentant progressivament, des del 22,7% inicial fins al 97,49% assolit actualment.
De fet, mentre que l'any 2014 es van atendre 4.383 persones a partir d'un Codi Ictus, el 2018 la xifra va augmentar fins a 5.759.
Actualment la clau per construir un model de pràctiques assistencials segures i de qualitat dins les organitzacions sanitàries és desenvolupar una cultura organitzativa de seguretat del pacient.
Plenament conscient d'aquesta realitat, el SEM va desenvolupar el Pla de Seguretat del Pacient 2019-2022, un full de ruta per actualitzar, alinear i coordinar les estratègies necessàries per avançar en aquest àmbit, que ja impulsa des de fa anys.
Addicionalment, el SEM va elaborar un vídeo per sensibilitzar els professionals amb la importància del Pla de Seguretat del Pacient i conscienciar-los que cometre errors és una característica pròpia de la naturalesa de l'ésser humà i que, per tant, no han de tenir por a admetre'ls, identificar-los i corregir-los.
El document identifica 8 línies d'acció que cal desenvolupar en aquests tres anys, mitjançant l'execució de tasques concretes.
Aquestes línies d'acció es fonamenten en tres pilars bàsics per a la millora de la seguretat clínica: potenciar la comunicació, generar i transmetre coneixement i dotar els professionals de recursos de suport que els facilitin la feina.
L'App 061CatSalut Respon és una aplicació mòbil propietat de Sistema d'Emergències Mèdiques, SA (Servei Català de la Salut), pública i gratuïta, adreçada tant a ciutadans com a professionals de la salut.
L'usuari pot enregistrar-hi les seves dades que, juntament amb les de geoposicionament, s'envien directament al 061 en el moment de la trucada.
D'aquesta manera, els professionals que atenen la persona saben immediatament on és i poden accedir a la seva informació sanitària, a través de la Història Clínica Compartida de Catalunya (HC3), i oferir-li, així, un servei de màxima qualitat i eficiència.
L'app també permet veure vídeos de primers auxilis i consells de salut, localitzar els centres sanitaris, desfibril·ladors i farmàcies més propers, i rebre notificacions relacionades amb la salut.
La nova versió de l'app 061 CatSalut Respon, llançada el 2019, incorpora les següents novetats: